title: Rozhodnutie Rady (SZBP) 2016/2001 z 15. novembra 2016 o príspevku Únie k zriadeniu a bezpečnému spravovaniu banky pre nízkoobohatený urán pod kontrolou Medzinárodnej agentúry pre atómovú energiu (MAAE) v rámci stratégie EÚ proti šíreniu zbraní hromadného ničenia

text:
               16.11.2016

               SK

               Úradný vestník Európskej únie

               L 308/22

         ROZHODNUTIE RADY (SZBP) 2016/2001
   z 15. novembra 2016
   o príspevku Únie k zriadeniu a bezpečnému spravovaniu banky pre nízkoobohatený urán pod kontrolou Medzinárodnej agentúry pre atómovú energiu (MAAE) v rámci stratégie EÚ proti šíreniu zbraní hromadného ničenia
   RADA EURÓPSKEJ ÚNIE,
   so zreteľom na Zmluvu o Európskej únii, a najmä jej článok 28,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Európska rada prijala 12. decembra 2003 stratégiu EÚ proti šíreniu zbraní hromadného ničenia (ďalej len „stratégia“), ktorej kapitola III obsahuje zoznam opatrení zameraných na boj proti tomuto šíreniu, ktoré je potrebné prijať nielen v rámci Únie, ale aj v tretích krajinách.

               (2)

               Únia aktívne vykonáva stratégiu a realizuje opatrenia uvedené v jej kapitole III, najmä uvoľňovaním finančných zdrojov na podporu konkrétnych projektov vykonávaných multilaterálnymi inštitúciami, ako je Medzinárodná agentúra pre atómovú energiu (MAAE).

               (3)

               V článku IV Zmluvy o nešírení jadrových zbraní (NPT) sa ustanovuje neodňateľné právo všetkých zmluvných strán NPT rozvíjať výskum, výrobu a využívanie jadrovej energie na mierové účely bez diskriminácie a v súlade s článkami I a II NPT. Tiež sa v nej ustanovuje, že všetky zmluvné strany NPT sa zaväzujú „spolupracovať tak, aby prispeli jednotlivo alebo spoločne s inými štátmi alebo medzinárodnými organizáciami k ďalšiemu rozvoju mierového využitia jadrovej energie, najmä na území strán Zmluvy nevlastniacich jadrové zbrane, s patričným zreteľom na potreby rozvojových oblasti sveta“.

               (4)

               Multilaterálne prístupy k jadrovému palivovému cyklu majú potenciál poskytnúť krajinám, ktoré sa rozhodli využívať jadrovú energiu na mierové účely, alternatívu k vývoju vnútroštátnych jadrových palivových cyklov, pričom sa zabráni rizikám šírenia.

               (5)

               Podľa článku III stanov MAAE je táto agentúra oprávnená vykonávať všetky operácie vrátane nadobúdania jadrového paliva, služieb a vybavenia a zriaďovania vlastných zariadení alebo závodov s cieľom uľahčiť praktické využívanie jadrovej energie na mierové účely.

               (6)

               V septembri 2006 ponúkla Iniciatíva proti jadrovej hrozbe (NTI), nezávislá mimovládna organizácia so sídlom v USA, agentúre MAAE grant vo výške 50 000 000 USD určený na pomoc pri vytváraní zásob nízko obohateného uránu, ktoré vlastní a spravuje MAAE, pod podmienkou, že agentúra by mala byť schopná získať ďalších 100 000 000 USD vrátane príspevkov iných členských štátov MAAE a darcov a vytvoriť rezervu jadrového paliva.

               (7)

               Rada prijala 8. decembra 2008 závery na podporu zriadenia a bezpečného spravovania banky pre jadrové palivo pod kontrolou MAAE. Uviedla tiež, že Únia plánuje prispieť na tento projekt sumou do 25 000 000 EUR, keď Rada guvernérov MAAE vymedzí a schváli podmienky a pravidlá pre túto banku. Európska komisia už poskytla 20 000 000 EUR na nadobudnutie nízko obohateného uránu.

               (8)

               Rada guvernérov MAAE prijala 3. decembra 2010 uznesenie GOV/2010/70, v ktorom schválila zriadenie banky MAAE pre nízkoobohatený urán a potvrdila, že fungovanie banky MAAE pre nízkoobohatený urán sa bude financovať výhradne z mimorozpočtových príspevkov.

               (9)

               V odseku 15 dokumentu GOV/2010/67 s názvom „Zabezpečenie dodávok: Vytvorenie banky MAAE pre nízkoobohatený urán na účely dodávky nízko obohateného uránu do členských štátov“ sa ustanovuje, že „vlastníkom nízko obohateného uránu, ktorý sa nachádza v banke MAAE pre nízkoobohatený urán, je agentúra, pričom tento nízkoobohatený urán je pod jej kontrolou a v jej formálnom právnom vlastníctve. Agentúra zodpovedá za uchovávanie a ochranu materiálov, ktoré má vo vlastníctve, tak, že prostredníctvom dohody s hostiteľským štátom zabezpečí, aby sa nízkoobohatený urán chránil pred prírodnými a inými nebezpečenstvami, neoprávneným premiestnením alebo zneužitím, poškodením alebo zničením vrátane sabotáže a pred núteným zhabaním. Agentúra okrem toho prostredníctvom dohody s hostiteľským štátom zabezpečí, aby sa na nízkoobohatený urán v banke MAAE pre nízkoobohatený urán uplatňovali záruky MAAE, ako aj to, aby naň hostiteľský štát alebo štáty uplatňovali bezpečnostné normy a opatrenia a opatrenia fyzickej ochrany“. V odseku 16 dokumentu GOV/2010/67 sa ďalej ustanovuje, že „agentúra so súhlasom Rady guvernérov uzavrie s hostiteľským štátom dohodu, ktorá je podobná súčasnej dohode o sídle MAAE, ktorou sa zaistí bezpečnosť, ochrana a primeraná zodpovednosť skladovacieho zariadenia a ktorou sa agentúre udelia výsady a imunity potrebné na nezávislé prevádzkovanie banky MAAE pre nízkoobohatený urán vrátane práva na prepravu nízko obohateného uránu do banky MAAE pre nízkoobohatený urán a z nej, ako určí agentúra v súlade so stanovami a dohodou s hostiteľským štátom alebo štátmi. Okrem toho sa v prípade potreby uzavrú so štátmi, ktoré susedia s hostiteľským štátom, dohody o garantovanej preprave“.

               (10)

               V banke MAAE pre nízkoobohatený urán sa uskladní najviac 60 nádob typu 30B obsahujúcich štandardný komerčný nízkoobohatený fluorid uránový. Banka MAAE pre nízkoobohatený urán bude umiestnená v skladovacom zariadení MAAE pre nízkoobohatený urán, prevádzkovať ju bude metalurgický závod Ulba a regulovať Výbor pre jadrový a energetický dohľad a kontrolu Kazašskej republiky.

               (11)

               Uzavrel sa základný právny rámec medzi MAAE a Kazachstanom ako hostiteľským štátom. Podpísala sa dohoda o tranzite s Ruskou federáciou, ktorú schválila Rada guvernérov MAAE (GOV/2015/36). Dokončil sa návrh nového skladovacieho zariadenia MAAE pre nízkoobohatený urán a MAAE dospela k záveru, že spĺňa uplatniteľné ustanovenia bezpečnostných noriem MAAE a bezpečnostných usmernení. Vypracoval sa podrobný odhad nákladov nového skladovacieho zariadenia MAAE pre nízkoobohatený urán a tento odhad sa nezávisle overil. Sfinalizovala sa dohoda o partnerstve medzi MAAE a prevádzkovateľom zariadenia, v ktorej sa ustanovujú podmienky spolupráce pri výstavbe skladovacieho zariadenia MAAE pre nízkoobohatený urán. MAAE teraz plánuje činnosti v rámci prípravy na nadobudnutie nízko obohateného uránu.

               (12)

               Podľa projektového a finančného plánu, ako sa uvádza v aktualizovanej správe generálneho riaditeľa MAAE (GOV/INF/2016/8) s názvom „Zabezpečenie dodávok: Zriadenie banky MAAE pre nízkoobohatený urán na účely dodávky nízko obohateného uránu do členských štátov“, sa celkové náklady potrebné na projekt nízko obohateného uránu odhadujú na 118 863 000 EUR,

         PRIJALA TOTO ROZHODNUTIE:
   Článok 1
   1.   Únia na účely okamžitého a konkrétneho vykonávania niektorých prvkov stratégie Únie proti šíreniu zbraní hromadného ničenia prispieva k zriadeniu a bezpečnému spravovaniu banky pre nízkoobohatený urán, ktorá je pod kontrolou Medzinárodnej agentúry pre atómovú energiu (ďalej len „MAAE“ alebo „agentúra“), s cieľom znížiť narastajúce riziká šírenia jadrových zbraní prameniace zo šírenia citlivých technológií jadrového palivového cyklu. Únia realizuje činnosti na podporu tejto banky pre nízkoobohatený urán ako rezervy nízko obohateného uránu s týmito cieľmi:

               a)

               umožniť krajinám využívať ich práva podľa článku IV NPT a zároveň predchádzať rizikám šírenia jadrových zbraní a

               b)

               slúžiť ako núdzový podporný mechanizmus komerčného trhu bez jeho narušenia v prípade, že sa členskému štátu MAAE preruší dodávka nízko obohateného uránu, ktorú nemožno obnoviť komerčnými prostriedkami, a že takýto členský štát MAAE spĺňa kritériá oprávnenosti.

         2.   V záujme dosiahnutia cieľov uvedených v odseku 1 prispieva Únia k zriadeniu a bezpečnému spravovaniu banky pre nízkoobohatený urán, ktorá je pod kontrolou MAAE, prostredníctvom financovania bezpečnostných činností vrátane fyzickej ochrany, prepravy a stráženia, a príspevkov na bezpečné spravovanie banky pre nízkoobohatený urán. Tento projekt sa realizuje v prospech všetkých štátov, ktoré sa rozhodli využívať jadrovú energiu na mierové účely.
   Podrobný opis projektu sa uvádza v prílohe.
   Článok 2
   1.   Za vykonávanie tohto rozhodnutia zodpovedá vysoký predstaviteľ Únie pre zahraničné veci a bezpečnostnú politiku (ďalej len „VP“).
   2.   Technické vykonávanie projektu uvedeného v článku 1 ods. 2 zabezpečuje MAAE. Uvedenú úlohu vykonáva pod vedením VP. Na tieto účely uzavrie VP s MAAE potrebné dojednania.
   Článok 3
   1.   Referenčná suma na vykonávanie činností uvedených v článku 1 ods. 2 je 4 362 200 EUR.
   2.   Výdavky financované zo sumy stanovenej v odseku 1 sa spravujú v súlade s postupmi a pravidlami, ktoré sa vzťahujú na rozpočet Únie.
   3.   Na riadne spravovanie výdavkov uvedených v odseku 1 dohliada Komisia. Na tento účel uzavrie s MAAE dohodu o financovaní. V tejto dohode sa stanoví, že MAAE má zabezpečiť viditeľnosť príspevku Únie zodpovedajúcu jeho výške.
   4.   Komisia sa usiluje uzavrieť dohodu o financovaní uvedenú v odseku 3 čo najskôr po nadobudnutí účinnosti tohto rozhodnutia. Informuje Radu o všetkých ťažkostiach počas tohto procesu a o dátume uzavretia dohody o financovaní.
   Článok 4
   1.   VP podáva Rade správy o vykonávaní tohto rozhodnutia na základe pravidelných správ, ktoré vypracúva MAAE. Uvedené správy MAAE tvoria základ pre hodnotenie, ktoré vykonáva Rada.
   2.   Komisia poskytuje informácie o finančných aspektoch vykonávania projektu uvedeného v článku 1 ods. 2.
   Článok 5
   Toto rozhodnutie nadobúda účinnosť dňom jeho prijatia.
   Jeho účinnosť uplynie 60 mesiacov po dátume uzavretia dohody o financovaní uvedenej v článku 3 ods. 3. Účinnosť však stráca 6 mesiacov po nadobudnutí účinnosti, ak sa dovtedy neuzavrie dohoda o financovaní.
   Článok 6
   Toto rozhodnutie sa uverejní v Úradnom vestníku Európskej únie.

      V Bruseli 15. novembra 2016

            Za Radu

            predseda

         I. KORČOK

      PRÍLOHA

         Príspevok Únie k zriadeniu a bezpečnému spravovaniu banky pre nízkoobohatený urán pod kontrolou Medzinárodnej agentúry pre atómovú energiu (MAAE) v rámci stratégie EÚ proti šíreniu zbraní hromadného ničenia

      I.   ÚVOD
      Súvislosti
      Generálny riaditeľ MAAE dostal v decembri 2010 mandát od Rady guvernérov, aby inicioval zriadenie banky pre nízkoobohatený urán, v nadväznosti na čo predložil podrobný plán jej zriadenia a bezpečného spravovania.
      MAAE 20. decembra 2011 Stálej misii Kazachstanu potvrdila, že na základe informácií, ktoré jej Kazachstan poskytol vo svojom „vyjadrení záujmu“, a to na základe požiadaviek uvedených v dokumente GOV/INF/2011/7, je metalurgický závod Ulba vhodný ako hostiteľská lokalita pre banku MAAE pre nízkoobohatený urán.
      Predstavitelia MAAE uskutočnili v období 2011 – 2016 v Kazachstane niekoľko misií, ktorých cieľom bolo posúdiť metalurgický závod Ulba a vnútroštátny regulačný rámec, aby sa zabezpečilo, že banka dokáže spĺňať uplatniteľné ustanovenia dokumentov MAAE týkajúce sa bezpečnostných noriem a usmernení, pokiaľ ide o ochranu. Posúdenia sa vykonali v oblastiach bezpečnosti zariadenia, seizmickej bezpečnosti, pripravenosti a reakcie na núdzové situácie, bezpečnosti a spoľahlivosti dopravy a fyzickej ochrany.
      MAAE a Kazachstan podpísali 27. augusta 2015 dohodu o hostiteľskej krajine. Uvedenou dohodou sa Kazachstan určuje za hostiteľskú krajinu pre banku MAAE pre nízkoobohatený urán a ustanovuje sa ňou právny rámec, aby Kazachstan zabezpečil, že banka MAAE pre nízkoobohatený urán sa bude spravovať a usmerňovať v súlade so zákonmi a inými právnymi predpismi Kazachstanu a v súlade s uplatniteľnými ustanoveniami MAAE týkajúcimi sa bezpečnostných noriem a usmernení, pokiaľ ide o ochranu.
      MAAE a metalurgický závod Ulba podpísali 27. augusta 2015 dohodu o prevádzkovateľovi zariadenia. Uvedenou dohodou sa metalurgický závod Ulba určuje za zariadenie, kde sa bude nachádzať banka MAAE pre nízkoobohatený urán a ustanovuje sa ňou právny rámec, aby metalurgický závod Ulba zabezpečil, že banka MAAE pre nízkoobohatený urán sa bude prevádzkovať a spravovať v súlade so svojou licenciou, vnútroštátnym regulačným rámcom a uplatniteľnými ustanoveniami MAAE týkajúcimi sa bezpečnostných noriem a usmernení, pokiaľ ide o ochranu.
      MAAE a Ministerstvo energetiky Kazachstanu okrem toho podpísali aj technickú dohodu o konkrétnych opatreniach, ktoré sa majú vykonať v súvislosti so zriadením banky MAAE pre nízkoobohatený urán v Kazachstane (ďalej len „technická dohoda“). Technickou dohodou sa zabezpečuje, aby každá zmluvná strana poskytla potrebné zdroje na vykonávanie svojich činností v záujme včasného zriadenia banky MAAE pre nízkoobohatený urán, a to vrátane činností s cieľom splniť uplatniteľné ustanovenia MAAE týkajúce sa bezpečnostných noriem a usmernení, pokiaľ ide o ochranu. Na základe technickej dohody zriadili zmluvné strany spoločný koordinačný výbor s cieľom uľahčiť vykonávanie technickej dohody a schválili plán konkrétnych činností, aby sa zabezpečilo zriadenie a prevádzka banky MAAE pre nízkoobohatený urán v súlade s uplatniteľnými ustanoveniami dokumentov MAAE týkajúcimi sa bezpečnostných noriem a usmernení, pokiaľ ide o ochranu. V technickej dohode sa vyžaduje, aby sa činnosti ukončili do dvoch rokov po podpise právnych dokumentov alebo do septembra 2017.
      Metalurgický závod Ulba začal v novembri 2015 pracovať na návrhu nového skladovacieho zariadenia, v ktorom sa bude nachádzať banka MAAE pre nízkoobohatený urán. Misia MAAE bola na návšteve metalurgického závodu Ulba od 29. februára do 4. marca 2016, aby preskúmala pokrok v návrhu. Misia MAAE preskúmala, či sa v procese navrhovania riadne zohľadnili uplatniteľné ustanovenia dokumentov MAAE týkajúce sa bezpečnostných noriem a usmernení, pokiaľ ide o ochranu. Preskúmanie zo strany MAAE sa sústredilo na päť technických oblastí: štruktúra budovy, bezpečnostná analýza, ochrana pred radiáciou, pripravenosť a reakcia na núdzové situácie a fyzická ochrana jadrových materiálov a jadrových zariadení. Preskúmanie predloženého návrhu a príslušná podporná dokumentácia viedli ku všeobecnému záveru, že návrhom sa poskytujú primerané opatrenia na zaistenie jadrovej bezpečnosti, ako aj usmernenia, pokiaľ ide o ochranu.
      Po tom, ako sa návrh dokončil a MAAE ho preskúmala, podpísali MAAE a metalurgický závod Ulba v máji 2016 dohodu o partnerstve. V uvedenej dohode sa stanovujú technické a finančné podmienky zriadenia skladovacieho zariadenia MAAE pre nízkoobohatený urán. Predstavuje to významný míľnik pri zriaďovaní banky MAAE pre nízkoobohatený urán.
      V správe rady guvernérov GOV/INF/2016/8 z mája 2016 sa zdôraznilo, že sa dosiahol výrazný pokrok. Uvádzajú sa v nej aj prvé línie komplexného projektového a finančného plánu.
      Na základe dokumentu rady guvernérov GOV/2010/67 bol generálny riaditeľ MAAE poverený zriadiť banku MAAE pre nízkoobohatený urán, a uviedla sa v ňom požiadavka, že náklady (vrátane nákladov na ľudské zdroje) týkajúce sa zriadenia a prevádzky banky MAAE pre nízkoobohatený urán sa musia pokryť výlučne z mimorozpočtových dobrovoľných príspevkov a na bežný rozpočet MAAE to nesmie mať žiadny vplyv. Na tento účel sa z projektu, ktorý sa týka banky MAAE pre nízkoobohatený urán, preplácajú náklady rôznym oddeleniam MAAE za technické vstupy a podporu, ktoré projektu poskytujú experti a špecialisti na základe dohôd o úrovni poskytovaných služieb. Uvedené dohody, v ktorých sa vymedzujú služby, ktoré majú poskytovať jednotlivé oddelenia pre projekt, aby sa vykonal projektový plán (vrátane plánu konkrétnych činností), ako aj náklady na podporu poskytovanú každým oddelením, sa sfinalizovali a schválili v marci 2016.
      Od 1. apríla 2016 prisľúbili prostriedky viaceré členské štáty, Európska komisia, Iniciatíva proti jadrovej hrozbe (NTI) a Svetový inštitút pre prepravu rádioaktívneho materiálu (WNTI), a to v celkovej výške približne 124 900 000 USD a 25 000 000 EUR, pričom príspevky, ktoré MAAE dostala k tomuto dátumu, predstavujú 124 900 000 USD a 20 000 000 EUR. Finančné príspevky poskytli Iniciatíva proti jadrovej hrozbe (50 000 000 USD), USA (50 000 000 USD), Spojené arabské emiráty (10 000 000 USD), Nórsko (5 000 000 USD), Kuvajt (10 000 000 USD), WNTI (10 000 EUR) a Kazašská republika (400 000 USD). Suma vo výške 20 000 000 EUR, ktorú darovala Európska komisia, je určená na nákup nízko obohateného uránu pre banku MAAE pre nízkoobohatený urán a do 5 000 000 EUR bolo prisľúbených na zlepšenie bezpečnostných opatrení. Finančné prostriedky pre zlepšenie bezpečnostných opatrení (do 5 000 000 EUR) sú predmetom tejto prílohy.
      Ďalšie kľúčové etapy pre banku MAAE pre nízkoobohatený urán sú:

                  a)

                  Dokončenie zriadenia skladovacieho zariadenia MAAE pre nízkoobohatený urán vrátane dokončenia výstavby; Potvrdenie, že budova a vybavenie spĺňajú zámer návrhu a uplatniteľné ustanovenia týkajúce sa bezpečnosti a ochrany.

                  b)

                  Dohoda s metalurgickým závodom Ulba o programe spravovania nádob, aby sa zaistila dlhodobá bezpečnosť a ochrana nádob a ich pripravenosť na prepravu.

                  c)

                  Uvedenie zariadenia do prevádzky.

                  d)

                  Nadobudnutie nízko obohateného uránu pod záštitou MAAE a preprava do skladovacieho zariadenia.

                  e)

                  Začiatok prevádzky.

            Ciele projektu
      Prispieť k zriadeniu a bezpečnému spravovaniu banky MAAE pre nízkoobohatený urán, najmä zaistením vysokej úrovne ochrany a bezpečnosti počas prepravy a skladovania, v súlade s dokumentmi MAAE týkajúcimi sa bezpečnostných noriem a usmernení, pokiaľ ide o ochranu.
      Prínosy
      Dosiahnu sa tieto prínosy:

                  a)

                  lepšie zabezpečenie dodávok jadrového paliva spôsobom, ktorý je bezpečný a pri ktorom je zabezpečená ochrana a

                  b)

                  pomoc pre MAAE pri zaisťovaní ochrany a bezpečnosti prepravy nízko obohateného uránu od získania po dodávku, ako aj počas skladovania v priestoroch banky pre nízkoobohatený urán.

            II.   OPIS ČINNOSTÍ
      Banka pre nízkoobohatený urán
      Banka MAAE pre nízkoobohatený urán bude pozostávať z fyzických zásob v objeme približne 90 ton nízko obohateného uránu, čo je množstvo potrebné na jedno počiatočné naplnenie moderného ľahkovodného reaktora (čo zodpovedá približne 3 hlavným opätovným naplneniam) na výrobu elektriny spolu s príslušným vybavením a službami. Zásoby bude vlastniť MAAE. Banka MAAE pre nízkoobohatený urán bude fungovať v súlade s určitými nediskriminačnými kritériami poskytovania nízko obohateného uránu do prijímajúcej krajiny. Uvedené kritéria sú v úplnom súlade so štatútom MAAE a schválila ich Rada guvernérov. Na jadrové zariadenie používajúce nízkoobohatený urán sa musí vzťahovať dohoda o bezpečnostných zárukách s MAAE a uvedené zariadenie musí túto dohodu v plnej miere dodržiavať.
      Podpora zo strany Únie
      Únia podporí banku MAAE pre nízkoobohatený urán doplnkovým spôsobom prostredníctvom rôznych nástrojov. Už v roku 2011 sa z nástroja stability poskytol finančný príspevok vo výške 20 000 000 EUR na nadobudnutie nízko obohateného uránu.
      Týmto rozhodnutím sa prispeje k bezpečnej prevádzke a spravovaniu banky MAAE pre nízkoobohatený urán a k jej ochrane. Relevantné činnosti MAAE, ku ktorým sa týmto rozhodnutím finančne prispeje, môžu zahŕňať:
      1.   Podpora bezpečného zriadenia skladovania 90 ton nízko obohateného uránu a jeho ochrana
      Týmto bodom sa pokrývajú náklady na realizáciu činností projektového plánu vrátane plánu konkrétnych činností na rok 2017 a nadväzujúce činnosti v roku 2018. Plán konkrétnych činností, ktorý sa dohodol medzi MAAE, metalurgickým závodom Ulba, Výborom Kazachstanu pre dohľad nad jadrovou energiou a jej kontrolou, je zoznam činností, ktoré sa považujú za potrebné na modernizáciu zariadení, vybavenia, postupov a praxe, aby sa zabezpečilo, že banka MAAE pre nízkoobohatený urán sa zriadi, bude sa v nej skladovať nízkoobohatený urán, bude v prevádzke a bude chránená v súlade s príslušnými ustanoveniami MAAE týkajúcimi sa bezpečnostných noriem a usmernení, pokiaľ ide o ochranu. Tieto činnosti sa vypracovali na základe viacerých posúdení vykonaných v rokoch 2012 až 2016. Konkrétne počas misie MAAE v januári 2016 sa identifikovalo určité ďalšie vonkajšie vybavenie, ktoré bude potrebné na to, aby skladovacie zariadenie fungovalo v súlade s normami MAAE pre pripravenosť a reakciu na núdzové situácie.
      Činnosti zahŕňajú vývoj postupov pre bezpečné operácie so zaistenou ochranou, obstarávanie vybavenia v rámci pripravenosti a reakcie na núdzové situácie, ako aj vybavenia na ochranu pred radiáciou a poskytovanie súvisiacej odbornej prípravy; organizovanie seminárov o bezpečnostných otázkach relevantných pre banku MAAE pre nízkoobohatený urán (t. j. fyzická ochrana jadrových materiálov a jadrových zariadení); dodržiavanie vykonávania cvičení zameraných na núdzové situácie v tomto zariadení; a činnosti nadväzujúce na posúdenia, aby sa pred uvedením do prevádzky potvrdilo, že modernizácie sú v súlade s relevantnými bezpečnostnými normami MAAE a usmerneniami MAAE, pokiaľ ide o ochranu.
      Nízkoobohatený urán sa umiestni do skladovacieho zariadenia MAAE pre nízkoobohatený urán len vtedy, keď bude MAAE presvedčená, že banka MAAE pre nízkoobohatený urán sa zriadila v súlade s uplatniteľnými ustanoveniami MAAE, ktoré sa týkajú bezpečnostných noriem a usmernení, pokiaľ ide o ochranu, a že banka tieto ustanovenia spĺňa. MAAE preto uskutoční potvrdzujúcu misiu naplánovanú na leto 2017, aby sa potvrdilo, že dokončená budova a jej vnútorné vybavenie spĺňajú zámer návrhu a že je k dispozícii úplná infraštruktúra potrebná na splnenie uplatniteľných ustanovení týkajúcich sa bezpečnosti a ochrany.
      Počas obdobia dvoch rokov bude rozpočet zahŕňať náklady na plánovanie, realizáciu a podporu projektového plánu a plánu konkrétnych činností, ako aj podávania správ o týchto plánoch, a to vrátane nákladov na pokrytie ľudských zdrojov MAAE, aby sa v súlade s mandátom projektu banky MAAE pre nízkoobohatený urán zabezpečilo, že sa z bežného rozpočtu nepoužijú žiadne finančné prostriedky.
      2.   Zaistenie bezpečnej prepravy 90 ton nízko obohateného uránu
      Očakáva sa, že 90 ton nízko obohateného uránu sa prepraví zo zariadenia predajcu alebo predajcov do metalurgického závodu Ulba, v Oskemene v Kazachstane, kde sa bude nachádzať banka MAAE pre nízkoobohatený urán. Zásielky nízko obohateného uránu prechádzajúce cez rôzne jurisdikcie musia spĺňať všetky požiadavky, pokiaľ ide o dokumentáciu, poistenie, schválenie tranzitu, ako aj požiadavky na označovanie vrátane požiadaviek štátov týkajúcich sa fyzickej ochrany, ktoré sa uvádzajú v príslušných dohovoroch a odporúčaniach vypracované pod záštitou MAAE, a aj bezpečnostné požiadavky Medzinárodnej námornej organizácie (IMO). Výdavky spojené s prepravou nízko obohateného uránu budú závisieť od geografickej polohy predajcu(-ov) nízko obohateného uránu a námorných a pozemských prepravných vzdialeností medzi dodávateľom(-mi) a metalurgickým závodom Ulba v Kazachstane, ako aj od počtu prístavov a prechodov hraníc, ktoré budú potrebné na dokončenie doručenia. Tento bod zahŕňa vypracovanie technických špecifikácií s úradníkmi MAAE, pričom prispejú aj externí odborníci; plánovanie a kontrolu prepravy; poistenie; prenajímanie plavidiel námornej dopravy v záujme zvýšenej bezpečnosti; konzultáciu v súvislosti s posúdením bezpečnostného rizika dopravnej trasy a plánovaním, ako aj ochranu počas námornej prepravy, prístavov, kde loď zastaví, a tranzitných miest.
      3.   Zabezpečenie dlhodobého skladovania 90 ton nízko obohateného uránu
      Nízkoobohatený urán sa bude nachádzať v osobitnom skladovacom zariadení na území metalurgického závodu Ulba, ktorý sa nachádza v Oskemene v Kazachstane. Nízkoobohatený urán MAAE sa bude skladovať v nádobách typu 30B. Prevádzkovateľ zariadenia bude v mene MAAE zodpovedný za skladovanie a ochranu nízko obohateného uránu, a to v súlade s bezpečnostnými normami MAAE a usmerneniami MAAE, pokiaľ ide o ochranu. Zahŕňa to nákup nádob typu 30B, ktorými sa zabezpečí fyzicky bezpečné a chránené skladovanie nízko obohateného uránu. Na základe bezpečnostných štúdií sa ukazuje, že tieto ochranné nádrže poskytujú spoľahlivé a bezpečné skladovanie až na 50 rokov. Okrem toho, že poskytujú bezpečnosť, hrúbka stien týchto nádob a ich celkový dizajn prispievajú k fyzickej ochrane pred sabotážou a krádežou.
      Kľúčovou činnosťou pri zabezpečovaní dlhodobého skladovania nízko obohateného uránu je vykonávanie programu spravovania nádob vrátane rutinnej inšpekcie a opätovnej certifikácie nádob typu 30B, ktoré sa používajú na skladovanie, pokiaľ ide o súlad s normou ISO 7195, ako aj s cieľom zabezpečiť pripravenosť na prepravu do členských štátov. Vyžaduje si to obstarávanie služieb oprávnených inšpektorov s cieľom opätovne certifikovať nádoby, ako aj služieb od personálu metalurgického závodu Ulba s cieľom podporiť vykonávanie testov.
      Okrem toho bude MAAE počas dlhodobého skladovania nízko obohateného uránu MAAE vykonávať rutinné a ad hoc monitorovacie činnosti vrátane prijímania, skúmania a overovania výročných správ od metalurgického závodu Ulba. Bude to zahŕňať výročné zasadnutia s metalurgickým závodom Ulba s cieľom preskúmať činnosti týkajúce sa bezpečnosti a ochrany, pokiaľ ide o banku MAAE pre nízkoobohatený urán, ako aj iné druhy misií do metalurgického závodu Ulba, aby sa zaistilo, že relevantné ustanovenia MAAE, ktoré sa týkajú bezpečnostných noriem a usmernení, pokiaľ ide o ochranu, sa na banku MAAE pre nízkoobohatený urán naďalej uplatňujú.
      Tento bod sa vzťahuje na obdobie 5 rokov.
      III.   DOBA TRVANIA
      Odhadované obdobie realizácie projektu je 60 mesiacov, pričom začiatok sa počíta od podpisu dohody o financovaní uvedenej v článku 3.
      IV.   PRÍJEMCOVIA
      Príjemcovia projektu v tomto rozhodnutí sú všetky oprávnené štáty, ktoré prijímajú služby banky MAAE pre nízkoobohatený urán a spĺňajú podmienky prístupu k tejto banke, ako ich určila Rada guvernérov MAAE.
      V.   VYKONÁVACÍ SUBJEKT
      Ako sa uvádza vyššie, technickou realizáciou projektu bude poverená MAAE, pričom bude podliehať kontrole vysokej predstaviteľky. Projekt bude vykonávať priamo personál MAAE, experti z iných národných jadrových úradov a zmluvní dodávatelia. V prípade zmluvných dodávateľov sa bude obstarávanie akéhokoľvek tovaru, prác alebo služieb zo strany MAAE v kontexte tohto rozhodnutia vykonávať tak, ako sa podrobne uvádza v dohode o financovaní, ktorú má s MAAE uzavrieť Komisia.
      VI.   PODÁVANIE SPRÁV
      Vykonávajúci subjekt pripraví:

                  a)

                  pravidelné správy o realizácii projektu;

                  b)

                  záverečnú správu najneskôr dva mesiace po ukončení realizácie projektu.

            Správy sa zašlú VP.


title: 2010/796/SZBP: Rozhodnutie Politického a bezpečnostného výboru EUPOL COPPS/1/2010 z  21. decembra 2010 , ktorým sa predlžuje mandát vedúceho policajnej misie Európskej únie na palestínskych územiach (EUPOL COPPS)

text:
               22.12.2010

               SK

               Úradný vestník Európskej únie

               L 338/49

         ROZHODNUTIE POLITICKÉHO A BEZPEČNOSTNÉHO VÝBORU EUPOL COPPS/1/2010
   z 21. decembra 2010,
   ktorým sa predlžuje mandát vedúceho policajnej misie Európskej únie na palestínskych územiach (EUPOL COPPS)
   (2010/796/SZBP)
   POLITICKÝ A BEZPEČNOSTNÝ VÝBOR,
   so zreteľom na Zmluvu o Európskej únii, a najmä na jej článok 38 tretí odsek,
   so zreteľom na rozhodnutie Rady 2010/784/SZBP zo 17. decembra 2010 o policajnej misii Európskej únie na palestínskych územiach (EUPOL COPPS) (1), a najmä na jeho článok 10 ods. 1,
   keďže:

               (1)

               Podľa článku 10 ods. 1 rozhodnutia 2010/784/SZBP je Politický a bezpečnostný výbor v súlade s článkom 38 zmluvy poverený prijímať príslušné rozhodnutia na účely vykonávania politickej kontroly a strategického riadenia misie EUPOL COPPS, a najmä rozhodnutie o vymenovaní vedúceho misie.

               (2)

               Vysoký predstaviteľ Únie pre zahraničné veci a bezpečnostnú politiku navrhol predĺžiť mandát pána Henrika MALMQUISTA v pozícii vedúceho misie EUPOL COPPS,

         PRIJAL TOTO ROZHODNUTIE:
   Článok 1
   Mandát pána Henrika MALMQUISTA ako vedúceho policajnej misie Európskej únie na palestínskych územiach (EUPOL COPPS) sa týmto predlžuje na obdobie od 1. januára 2011 do 31. decembra 2011.
   Článok 2
   Toto rozhodnutie nadobúda účinnosť dňom jeho prijatia.
   Toto rozhodnutie sa uplatňuje do 31. decembra 2011.

      V Bruseli 21. decembra 2010

            Za Politický a bezpečnostný výbor

            predseda

         W. STEVENS

      (1)  Ú. v. ES L 335, 18.12.2010, s. 60.


title: 2004/600/ES: Rozhodnutie Komisie zo 4. augusta 2004 o prevzatí záväzkov navrhnutých v súvislosti s antidumpingovým opatrením na dovoz polyetylénu tereftalátu pochádzajúceho okrem iného z Austrálie

text:
               19.8.2004

               SK

               Úradný vestník Európskej únie

               L 271/38

      ROZHODNUTIE KOMISIE

   zo 4. augusta 2004
   o prevzatí záväzkov navrhnutých v súvislosti s antidumpingovým opatrením na dovoz polyetylénu tereftalátu pochádzajúceho okrem iného z Austrálie
   (2004/600/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na nariadenie Rady (ES) č. 384/96 z 22. decembra 1995 o ochrane proti dovozu dumpingového tovaru z krajín, ktoré nie sú členmi Európskych spoločenstiev (1) (základné nariadenie), a najmä na jeho články 8 a 9,
   po konzultácii s Poradným výborom,
   keďže:
   A.   PRIEBEH

               (1)

               Dňa 19. februára 2004 Komisia uložila na základe nariadenia (ES) č. 306/2004 (2) predbežnú antidumpingovú colnú povinnosť na dovoz polyetylénu tereftalátu (ďalej len PET alebo prílsušný výrobok) pochádzajúceho z Austrálie, Čínskej ľudovej republiky a Pakistanu do spoločenstva (predbežné nariadenie).

               (2)

               Po prijatí predbežných antidumpingových opatrení Komisia pokračovala vo vyšetrovaní dumpingu, porušenia a záujmu spoločenstva. Konečné zistenia a závery vyšetrovania sú uvedené v nariadení Rady (ES) č. 1467/2004 (3), ktoré ukladá definitívne antidumpingové colné povinnosti na dovoz PET pochádzajúceho z Austrálie, Čínskej ľudovej republiky a Pakistanu (konečné nariadenie).

               (3)

               Vyšetrovanie potvrdilo predbežné zistenia škodlivého dumpingu týkajúceho sa dovozu príslušného výrobku z Austrálie a Čínskej ľudovej republiky.

         B.   ZÁVÄZOK

               (4)

               Po prijatí predbežných antidumpingových opatrení navrhol spolupracujúci vyvážajúci výrobca v Austrálii (Leading Synthetics Pty Ltd) cenový záväzok v súlade s článkom 8 ods. 1 základného nariadenia. V tomto záväzku dotyčný vyvážajúci výrobca navrhol predávať príslušný výrobok na cenových úrovniach alebo nad cenové úrovne, ktoré eliminujú škodlivý efekt dumpingu.

               (5)

               Spoločnosť bude tiež Komisii pravidelne poskytovať detailné informácie týkajúce sa jej vývozu do spoločenstva, čo znamená, že záväzok môže byť Komisiou efektívne monitorovaný. Štruktúra predaja spoločnosti je naviac taká, že podľa Komisie je riziko obchádzania záväzku obmedzené.

               (6)

               Na základe toho je záväzok prijateľný.

               (7)

               Aby mohla Komisia efektívne monitorovať dodržovanie záväzku spoločnosťou, bude v prípade podania žiadosti o voľný obeh príslušnému colnému úradu oslobodenie od colnej povinnosti podmienené predložením obchodnej faktúry obsahujúcej informácie uvedené v prílohe 2 nariadenia Rady (ES) č. 1467/2004. Tieto informácie sú potrebné aj na to, aby umožnili colným úradom s dostatočnou presnosťou zistiť, či náklad zodpovedá obchodným dokumentom. V prípade, že takáto faktúra nebude predložená alebo nebude súhlasiť s výrobkom určeným na preclenie, bude namiesto toho zaplatená príslušná čiastka antidumpingovej colnej povinnosti.

               (8)

               V prípade porušenia alebo zrušenia záväzku, alebo podozrenia na porušenie záväzku môže byť uložená antidumpingová colná povinnosť v súlade s článkom 8 ods. 9 a ods. 10 základného nariadenia,

         PRIJALA TOTO ROZHODNUTIE:
   Článok 1
   Záväzok navrhnutý vyvážajúcim výrobcom, uvedeným nižšie, v súvislosti so súčasným antidumpingovým opatrením týkajúcim sa dovozu polyetylénu tereftalátu pochádzajúceho z Austrálie, Čínskej ľudovej republiky a Pakistanu je týmto prijatý.

               Krajina

               Výrobca

               Dodatočný kód TARIC

               Austrália

               Leading Synthetics Pty Ltd

               A503

         Článok 2
   Rozhodnutie vstúpi do platnosti v deň nasledujúci po jeho uverejnení v Úradnom vestníku Európskej únie.

      V Bruseli 4. augusta 2004

            Za Komisiu

         Pascal LAMY

            člen Komisie

      (1)  Ú. v. ES L 56, 6.3.1996, s. 1. Nariadenie naposledy zmenené a doplnené nariadením (ES) č. 461/2004 (Ú. v. EÚ L 77, 13.3.2004, s. 12).

      (2)  Ú. v. EÚ L 52, 21.2.2004, s. 5.

      (3)  Pozri stranu 1 tohto úradného vestníka.


title: 2010/233/: Rozhodnutie Komisie z  26. apríla 2010 , ktorým sa zriaďuje skupina odborníkov pre spoločný referenčný rámec v oblasti európskeho zmluvného práva

text:
               27.4.2010

               SK

               Úradný vestník Európskej únie

               L 105/109

         ROZHODNUTIE KOMISIE
   z 26. apríla 2010,
   ktorým sa zriaďuje skupina odborníkov pre spoločný referenčný rámec v oblasti európskeho zmluvného práva
   (2010/233/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   keďže:

               (1)

               V októbri 1999 Európska rada v Tampere požiadala Komisiu, aby preskúmala potrebu harmonizácie právnych predpisov v oblasti občianskeho práva hmotného.

               (2)

               V roku 2001 Komisia vydala oznámenie o európskom zmluvnom práve (1) s cieľom začať postup konzultácií o možných problémoch a opatreniach v oblasti zmluvného práva. Výsledkom bol jednoznačný konsenzus, pokiaľ ide o potrebu zvýšiť súdržnosť existujúcich právnych predpisov v oblasti zmluvného práva Únie, aby sa zabezpečilo ich jednotné uplatňovanie a hladké fungovanie vnútorného trhu.

               (3)

               V roku 2003 Komisia vydala akčný plán s názvom Súdržnejšie európske zmluvné právo (2), v ktorom navrhovala zlepšenie kvality a súdržnosti právnych predpisov v oblasti zmluvného práva Únie vypracovaním spoločného referenčného rámca, ktorý by Únii poskytol nezáväzný referenčný nástroj obsahujúci zásady, definície a vzorové pravidlá, ktoré by sa mali použiť pri revízii existujúcich právnych predpisov Únie a pri príprave nových právnych predpisov v oblasti zmluvného práva.

               (4)

               Prostredníctvom grantu poskytnutého v rámci 6. rámcového programu pre výskum a technický rozvoj Komisia financovala v roku 2005 prípravné opatrenie týkajúce sa Európskej akademickej siete výskumných pracovníkov poverenej vykonaním dôkladnej právnej analýzy, ktorá viedla k vypracovaniu akademického návrhu spoločného referenčného rámca (ďalej len „návrh spoločného referenčného rámca“).

               (5)

               V štokholmskom programe na obdobie rokov 2010 – 2014 sa Komisia vyzýva, aby predložila návrh spoločného referenčného rámca v oblasti európskeho zmluvného práva, ktorý by mal byť nezáväzným súborom základných zásad, definícií a vzorových pravidiel, ktoré by mali zákonodarné orgány na úrovni Únie používať na zabezpečenie väčšej súdržnosti a kvality v procese tvorby práva.

               (6)

               V stratégii Európa 2020 na zabezpečenie inteligentného, udržateľného a inkluzívneho rastu (3) sa uznáva, že je potrebné zabezpečiť, aby podnikatelia a spotrebitelia mohli uzatvárať zmluvy so svojimi partnermi v iných krajinách EÚ jednoduchším spôsobom a lacnejšie, a to okrem iného aj tým, že sa dosiahne pokrok v rámci vytvárania fakultatívneho európskeho zmluvného práva.

               (7)

               Je preto potrebné zriadiť skupinu odborníkov pre oblasť občianskeho práva, a najmä zmluvného práva, a vymedziť jej úlohy a štruktúru.

               (8)

               Skupina by mala Komisii pomáhať pri príprave návrhu spoločného referenčného rámca v oblasti európskeho zmluvného práva vrátane spotrebiteľského a obchodného zmluvného práva, pričom by mala vychádzať z návrhu spoločného referenčného rámca a zohľadniť ostatné výskumné práce vykonané v tejto oblasti, ako aj acquis Únie. Skupina by mala Komisii pomáhať najmä pri výbere tých častí návrhu spoločného referenčného rámca, ktoré so zmluvným právom priamo alebo nepriamo súvisia, ako aj pri zmene štruktúry, revízii a dopĺňaní vybraných častí.

               (9)

               Skupina by mala pozostávať z vysokokvalifikovaných odborníkov s odbornými znalosťami v oblasti občianskeho práva, a najmä zmluvného práva, ktorých do skupiny vymenujú ako osoby.

               (10)

               Bez toho, aby boli dotknuté bezpečnostné predpisy Komisie stanovené v prílohe k rozhodnutiu Komisie 2001/844/ES, ESUO, Euratom (4), je potrebné stanoviť pravidlá o poskytovaní informácií členmi skupiny.

               (11)

               Osobné údaje týkajúce sa členov skupiny by sa mali spracúvať v súlade s nariadením Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (5).

               (12)

               Malo by sa pevne stanoviť obdobie uplatňovania tohto rozhodnutia. Komisia včas zváži účelnosť jeho predĺženia,

         ROZHODLA TAKTO:
   Článok 1
   Skupina odborníkov pre spoločný referenčný rámec v oblasti európskeho zmluvného práva
   Týmto sa zriaďuje skupina odborníkov pre spoločný referenčný rámec v oblasti európskeho zmluvného práva (ďalej len „skupina“).
   Článok 2
   Úloha
   Úlohou skupiny je pomáhať Komisii pri príprave návrhu spoločného referenčného rámca v oblasti európskeho zmluvného práva vrátane spotrebiteľského a obchodného zmluvného práva, a najmä pri:

               a)

               výbere tých častí návrhu spoločného rámca, ktoré so zmluvným právom priamo alebo nepriamo súvisia, a

               b)

               zmene štruktúry, revízií a dopĺňaní vybraných častí návrhu spoločného referenčného rámca, pričom by mala takisto zohľadniť ostatné výskumné práce vykonané v tejto oblasti, ako aj acquis Únie.

         Článok 3
   Konzultácie
   Komisia môže so skupinou konzultovať v súvislosti s akoukoľvek otázkou týkajúcou sa prípravy návrhu spoločného referenčného rámca v oblasti európskeho zmluvného práva.
   Článok 4
   Členstvo – vymenovanie
   1.   Skupina pozostáva najviac z 20 členov.
   2.   Členov, ktorých vybrali spomedzi odborníkov s výnimočnými odbornými znalosťami v oblasti občianskeho práva, a najmä zmluvného práva, vymenuje generálny riaditeľ GR pre spravodlivosť, slobodu a bezpečnosť. Členov vymenujú takým spôsobom, aby sa podľa možností zabezpečila primeraná rovnováha, pokiaľ ide o škálu odborných znalostí, geografický pôvod a rodovú rovnosť.
   3.   Členovia sú vymenovaní ako osoby a konajú nezávisle a vo verejnom záujme.
   4.   Skupina pozostáva z odborníkov z týchto kategórií:

               —

               vedecké a výskumné organizácie, akademická sféra,

               —

               príslušníci právnych povolaní,

               —

               odborníci zastupujúci občiansku spoločnosť.

         5.   Členov skupiny vymenujú na funkčné obdobie, ktoré sa končí 26. apríla 2012.
   6.   Členovia môžu určiť za seba náhradníkov len po dohode s Komisiou.
   7.   Členov, ktorí už nedokážu účinne prispievať k práci v skupine, ktorí sa vzdajú členstva alebo nespĺňajú podmienky stanovené v odseku 3 tohto článku alebo v článku 339 zmluvy, možno na zostávajúce funkčné obdobie nahradiť.
   8.   Členovia sa písomne zaviažu konať vo verejnom záujme a podpíšu vyhlásenie o tom, či majú, alebo nemajú záujmy, ktoré by mohli ovplyvniť ich objektívnosť.
   9.   Mená členov sa uverejnia v registri skupín odborníkov Komisie a na webovej stránke GR pre spravodlivosť, slobodu a bezpečnosť. Mená členov sa zhromaždia, spracujú a uverejnia v súlade s nariadením (ES) č. 45/2001.
   10.   Členovia, ktorí majú námietky voči uverejneniu svojich mien, môžu požiadať o uplatnenie výnimky z tohto pravidla. Žiadosť o neuverejnenie mena člena skupiny odborníkov sa považuje za oprávnenú vtedy, ak by uverejnenie mohlo ohroziť jeho bezpečnosť či integritu alebo neprimerane obmedziť jeho súkromie.
   Článok 5
   Činnosť skupiny
   1.   Skupine predsedá Komisia.
   2.   Po dohode s Komisiou sa môžu vytvoriť podskupiny s cieľom preskúmať špecifické otázky za podmienok stanovených skupinou. Tieto podskupiny zanikajú hneď, ako splnia svoje mandáty.
   3.   Zástupca Komisie môže v prípade, že je to užitočné a/alebo nevyhnutné, požiadať o účasť na práci skupiny alebo podskupiny odborníkov, ktorí do skupiny nepatria a ktorí majú špecifické odborné znalosti v oblasti, ktorá je na programe, alebo odborníkov najmä z Európskeho parlamentu a Rady.
   4.   Informácie získané v rámci účasti na rokovaniach skupiny alebo podskupiny nemožno uverejniť, ak sa podľa názoru Komisie týkajú dôverných otázok.
   5.   Skupina a jej podskupiny sa zvyčajne stretávajú v priestoroch Komisie v súlade s postupmi a harmonogramom stanovenými Komisiou. Funkcie sekretariátu zabezpečuje Komisia. Na zasadnutiach skupiny a jej podskupín sa môžu zúčastniť aj iní úradníci Komisie, ktorí majú záujem o prerokúvané otázky.
   6.   Skupina prijme svoj rokovací poriadok na základe štandardného rokovacieho poriadku pre skupinu odborníkov prijatého Komisiou.
   7.   Komisia môže uverejniť akýkoľvek súhrn, záver, prípadne čiastočný záver alebo pracovný dokument skupiny v pôvodnom jazyku predmetného dokumentu.
   Článok 6
   Výdavky na zasadnutia
   1.   Účastníkom podieľajúcim sa na činnostiach skupiny nepatrí za služby, ktoré poskytnú, odmena.
   2.   V súlade s pravidlami Komisie o náhradách pre externých odborníkov Komisia uhrádza účastníkom cestovné náklady a prípadne náklady na stravu a ubytovanie, ktoré vznikli v súvislosti s činnosťou skupiny.
   3.   Výdavky na zasadnutia sa uhrádzajú v rámci ročného rozpočtu, ktorý skupine pridelili príslušné útvary Komisie.
   Článok 7
   Uplatniteľnosť
   Toto rozhodnutie sa uplatňuje do 26. apríla 2012.

      V Bruseli 26. apríla 2010

            Za Komisiu

            predseda

         José Manuel BARROSO

      (1)  Ú. v. ES C 255, 13.9.2001, s. 1.

      (2)  Ú. v. EÚ C 63, 15.3.2003, s. 1.

      (3)  KOM(2010) 2020 v konečnom znení, s. 23.

      (4)  Ú. v. ES L 317, 3.12.2001, s. 1.

      (5)  Ú. v. ES L 8, 12.1.2001, s. 1.


title: 2005/206/ES: Rozhodnutie Rady z 28. februára 2005 o podpísaní a predbežnom vykonávaní dodatkového protokolu k Dohode o obchode, rozvoji a spolupráci medzi Európskym spoločenstvom a jeho členskými štátmi na jednej strane a Juhoafrickou republikou na strane druhej s cieľom zohľadniť pristúpenie Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky k Európskej únii

text:
               15.3.2005

               SK

               Úradný vestník Európskej únie

               L 68/32

         ROZHODNUTIE RADY
   z 28. februára 2005
   o podpísaní a predbežnom vykonávaní dodatkového protokolu k Dohode o obchode, rozvoji a spolupráci medzi Európskym spoločenstvom a jeho členskými štátmi na jednej strane a Juhoafrickou republikou na strane druhej s cieľom zohľadniť pristúpenie Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky k Európskej únii
   (2005/206/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 310, v spojení s jej článkom 300 ods. 2, prvý pododsek, druhá veta,
   so zreteľom na Akt o pristúpení z roku 2003, a najmä na jeho článok 6 ods. 2,
   so zreteľom na návrh Komisie,
   keďže:

               (1)

               Dňa 26. apríla 2004 Rada v mene Európskeho spoločenstva a jeho členských štátov poverila Komisiu rokovaniami s Juhoafrickou republikou o Dodatkovom protokole k Dohode o obchode, rozvoji a spolupráci medzi Európskym spoločenstvom a jeho členskými štátmi na jednej strane a Juhoafrickou republikou na strane druhej (1) s cieľom zohľadniť pristúpenie desiatich nových členských štátov k Európskej únii.

               (2)

               Tieto rokovania sa uzatvorili k spokojnosti Komisie.

               (3)

               Dodatkový protokol dojednaný s Juhoafrickou republikou upravuje v článku 10 ods. 2 predbežné vykonávanie dodatkového protokolu pred jeho nadobudnutím platnosti.

               (4)

               S výhradou jeho uzavretia by sa mal dodatkový protokol podpísať v mene Spoločenstva a predbežne vykonávať,

         ROZHODLA TAKTO:
   Článok 1
   Predseda Rady sa týmto poveruje určiť osobu/-y splnomocnenú/-é na podpísanie, v mene Spoločenstva a jeho členských štátov, Dodatkového protokolu k Dohode o obchode, rozvoji a spolupráci medzi Európskym spoločenstvom a jeho členskými štátmi na jednej strane a Juhoafrickou republikou na strane druhej s cieľom zohľadniť pristúpenie Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky k Európskej únii.
   Text dodatkového protokolu je pripojený k tomuto rozhodnutiu.
   Článok 2
   Dodatkový protokol sa vykonáva predbežne, s výhradou jeho uzavretia.

      V Bruseli 28. februára 2005

            Za Radu

            predseda

         F. BODEN

      (1)  Ú. v. EÚ L 127, 29.4.2004, s. 109.
   DODATKOVÝ PROTOKOL
   k Dohode o obchode, rozvoji a spolupráci medzi Európskym spoločenstvom a jeho členskými štátmi na jednej strane a Juhoafrickou republikou na strane druhej s cieľom zohľadniť pristúpenie Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky k Európskej únii

               BELGICKÉ KRÁĽOVSTVO,

               ČESKÁ REPUBLIKA,

               DÁNSKE KRÁĽOVSTVO,

               NEMECKÁ SPOLKOVÁ REPUBLIKA,

               ESTÓNSKA REPUBLIKA,

               HELÉNSKA REPUBLIKA,

               ŠPANIELSKE KRÁĽOVSTVO,

               FRANCÚZSKA REPUBLIKA,

               ÍRSKO,

               TALIANSKA REPUBLIKA,

               CYPERSKÁ REPUBLIKA,

               LOTYŠSKÁ REPUBLIKA,

               LITOVSKÁ REPUBLIKA,

               LUXEMBURSKÉ VEĽKOVOJVODSTVO,

               MAĎARSKÁ REPUBLIKA,

               MALTSKÁ REPUBLIKA,

               HOLANDSKÉ KRÁĽOVSTVO,

               RAKÚSKA REPUBLIKA,

               POĽSKÁ REPUBLIKA,

               PORTUGALSKÁ REPUBLIKA,

               SLOVINSKÁ REPUBLIKA,

               SLOVENSKÁ REPUBLIKA,

               FÍNSKA REPUBLIKA,

               ŠVÉDSKE KRÁĽOVSTVO,

               SPOJENÉ KRÁĽOVSTVO VEĽKEJ BRITÁNIE A SEVERNÉHO ÍRSKA,

         ďalej len „členské štáty“ zastúpené Radou Európskej únie a
   EURÓPSKE SPOLOČENSTVO,
   ďalej len „Spoločenstvo“,
   a
   JUHOAFRICKÁ REPUBLIKA
   ďalej spoločne len „zmluvné strany“,
   KEĎŽE Dohoda o obchode, rozvoji a spolupráci (ďalej len „TDCA“) medzi Európskym spoločenstvom a jeho členskými štátmi na jednej strane a Juhoafrickou republikou na strane druhej bola podpísaná 11. októbra 1999 v Pretórii a nadobudla platnosť 1. mája 2004,
   KEĎŽE Zmluva o pristúpení Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky k Európskej únii bola podpísaná 16. apríla 2003 v Aténach a nadobudla platnosť 1. mája 2004,
   KEĎŽE podľa článku 6 ods. 2 Aktu o pristúpení z roku 2003 sa pristúpenie nových zmluvných strán k TDCA má schváliť uzavretím protokolu k TDCA,
   SA DOHODLI TAKTO:
   Článok 1
   Česká republika, Estónska republika, Cyperská republika, Lotyšská republika, Litovská republika, Maďarská republika, Maltská republika, Poľská republika, Slovinská republika a Slovenská republika (ďalej len „nové členské štáty“) sú týmto zmluvnými stranami TDCA a zároveň prijímajú a všímajú si, rovnakým spôsobom ako ostatné členské štáty Spoločenstva, texty dohody, ako aj prílohy, protokoly a vyhlásenia k nej pripojené.
   KAPITOLA I
   ZMENY A DOPLNENIA TEXTU TDCA VRÁTANE JEJ PRÍLOH A PROTOKOLOV
   Článok 2
   Jazyky a počet originálov
   Článok 108 TDCA sa nahrádza takto:

      „Článok 108
      Táto dohoda je vyhotovená v dvoch vyhotoveniach v jazyku anglickom, českom, dánskom, estónskom, fínskom, francúzskom, gréckom, holandskom, litovskom, lotyšskom, maďarskom, maltskom, nemeckom, poľskom, portugalskom,, slovenskom, slovinskom, španielskom, švédskom a talianskom, a v úradných jazykoch Juhoafrickej republiky okrem angličtiny, konkrétne v jazyku Sepedi, Sesotho, Setswana, siSwati, Tshivenda, Xitsonga, afrikánčina, isiNdebele, isiXhosa a isiZulu, pričom všetky tieto texty sú rovnako autentické.“

   Článok 3
   Tarifná kvóta
   Tarifné kvóty pre všeobecné upravené ovocie a všeobecné miešané upravené ovocie v zozname 6 prílohy IV k TDCA sa príslušne zvyšujú na 1 225 ton a 340 ton.
   Článok 4
   Pravidlá pôvodu
   Protokol 1 TDCA sa mení a dopĺňa takto:

               1.

               Článok 16 ods. 4 nahrádza takto:
               „4.   Sprievodné osvedčenie EUR.1 vydané so spätnou platnosťou musí obsahovať jedno z týchto slovných spojení:

                           ES

                           ‚EXPEDIDO A POSTERIORI’

                           CS

                           ‚VYSTAVENO DODATEČNĚ’

                           DA

                           ‚UDSTEDT EFTERFØLGENDE’

                           DE

                           ‚NACHTRÄGLICH AUSGESTELLT’

                           ET

                           ‚TAGANTJÄRELE VÄLJA ANTUD’

                           EL

                           ‚ΕΚΔΟΘΕΝ ΕΚ ΤΩΝ ΥΣΤΕΡΩΝ’

                           EN

                           ‚ISSUED RETROSPECTIVELY’

                           FR

                           ‚DÉLIVRÉ A POSTERIORI’

                           IT

                           ‚RILASCIATO A POSTERIORI’

                           LV

                           ‚IZSNIEGTS RETROSPEKTĪVI’

                           LT

                           ‚RETROSPEKTYVUSIS IŠDAVIMAS’

                           HU

                           ‚KIADVA VISSZAMENŐLEGES HATÁLLYAL’

                           MT

                           ‚MAĦRUĠ RETROSPETTIVAMENT’

                           NL

                           ‚AFGEGEVEN A POSTERIORI’

                           PL

                           ‚WYSTAWIONE RETROSPEKTYWNIE’

                           PT

                           ‚EMITIDO A POSTERIORI’

                           SL

                           ‚IZDANO NAKNADNO’

                           SK

                           ‚VYDANÉ DODATOČNE’

                           FI

                           ‚ANNETTU JÄLKIKÄTEEN’

                           SV

                           ‚UTFÄRDAT I EFTERHAND’“

                     .

               2.

               Článok 17 ods. 2 sa nahrádza takto:
               „2.   Takto vydaný duplikát musí obsahovať jedno z týchto slov:

                           ES

                           ‚DUPLICADO’

                           CS

                           ‚DUPLIKÁT’

                           DA

                           ‚DUPLIKAT’

                           DE

                           ‚DUPLIKAT’

                           ET

                           ‚DUPLIKAAT’

                           EL

                           ‚ΑΝΤΙΓΡΑΦΟ’

                           EN

                           ‚DUPLICATE’

                           FR

                           ‚DUPLICATA’

                           IT

                           ‚DUPLICATO’

                           LV

                           ‚DUBLIKĀTS’

                           LT

                           ‚DUBLIKATAS’

                           HU

                           ‚MÁSODLAT’

                           MT

                           ‚DUPLIKAT’

                           NL

                           ‚DUPLICAAT’

                           PL

                           ‚DUPLIKAT’

                           PT

                           ‚SEGUNDA VIA’

                           SL

                           ‚DVOJNIK’

                           SK

                           ‚DUPLIKÁT’

                           FI

                           ‚KAKSOISKAPPALE’

                           SV

                           ‚DUPLIKAT’“

                     .

               3.

               Príloha IV sa nahrádza takto:

                  „PRÍLOHA IV
                  FAKTURAČNÉ VYHLÁSENIE
                  Fakturačné vyhlásenie, ktorého text je uvedený nižšie, musí byť vyhotovené v súlade s poznámkami pod čiarou. Poznámky pod čiarou však nemusia byť reprodukované.
                  Španielska verzia
                  El exportador de los productos incluidos en el presente documento [autorización aduanera no … (1).] declara que, salvo indicación en sentido contrario, estos productos gozan de un origen preferencial. … (2).
                  Česká verzia
                  Vývozce výrobků uvedených v tomto dokumentu (číslo povolení … (1)) prohlašuje, že kromě zřetelně označených, mají tyto výrobky preferenční původ v … (2).
                  Dánska verzia
                  Eksportøren af varer, der er omfattet af nærværende dokument, (toldmyndighedernes tilladelse nr. … (1)), erklærer, at varerne, medmindre andet tydeligt er angivet, har præferenceoprindelse i … (2).
                  Nemecká verzia
                  Der Ausführer (Ermächtigter Ausführer; Bewilligungs-Nr. … (1)) der Waren, auf die sich dieses Handelspapier bezieht, erklärt, dass diese Waren, soweit nicht anders angegeben, präferenzbegünstigte … (2) Ursprungswaren sind.
                  Estónska verzia
                  Käesoleva dokumendiga hõlmatud toodete eksportija (tolliameti kinnitus nr. … (1)) deklareerib, et need tooted on … (2) sooduspäritoluga, välja arvatud juhul kui on selgelt näidatud teisiti.
                  Grécka verzia
                  Ο εξαγωγέας των προϊόντων που καλύπτονται από το παρόν έγγραφο [άδεια τελωνείου υπ'αριθ … (1)] δηλώνει ότι, εκτός εάν δηλώνεται σαφώς άλλως, τα προϊόντα αυτά είναι προτιμησιακής καταγωγής … (2).
                  Anglická verzia
                  The exporter of the products covered by this document (customs authorisation No … (1)) declares that, except where otherwise clearly indicated, these products are of … (2) preferential origin.
                  Francúzska verzia
                  L’exportateur des produits couverts par le présent document [autorisation douanière no … (1)] déclare que, sauf indication claire du contraire, ces produits ont l’origine préférentielle … (2).
                  Talianska verzia
                  L’esportatore delle merci contemplate nel presente documento [autorizzazione doganale n. … (1)] dichiara che, salvo indicazione contraria, le merci sono di origine preferenziale … (2).
                  Lotyšská verzia
                  To produktu eksportētājs, kuri ietverti šajā dokumentā (muitas atļauja Nr. … (1)), deklarē, ka, izņemot tur, kur ir citādi skaidri noteikts, šiem produktiem ir preferenciāla izcelsme no … (2).
                  Litovská verzia
                  Šiame dokumente išvardintų prekių eksportuotojas (muitinės liudijimo Nr … (1)) deklaruoja, kad, jeigu kitaip nenurodyta, tai yra … (2) preferencinės kilmės prekės.
                  Maďarská verzia
                  A jelen okmányban szereplő áruk exportőre (vámfelhatalmazási szám: … (1)) kijelentem, hogy eltérő jelzés hianyában az áruk kedvezményes … (2) származásúak.
                  Maltská verzia
                  L-esportatur tal-prodotti koperti b’dan id-dokument (awtorizzazzjoni tad-dwana nru. … (1)) jiddikjara li, ħlief fejn indikat b’mod ċar li mhux hekk, dawn il-prodotti huma ta’ oriġini preferenzjali … (2).
                  Holandská verzia
                  De exporteur van de goederen waarop dit document van toepassing is (douanevergunning nr. … (1)), verklaart dat, behoudens uitdrukkelijke andersluidende vermelding, deze goederen van preferentiële … oorsprong zijn (2).
                  Poľská verzia
                  Eksporter produktów objętych tym dokumentem (upoważnienie władz celnych nr … (1)) deklaruje, że z wyjątkiem gdzie jest to wyraźnie określone, produkty te mają … (2) preferencyjne pochodzenie.
                  Portugalská verzia
                  O abaixo-assinado, exportador dos produtos abrangidos pelo presente documento [autorização aduaneira n.o … (1)], declara que, salvo indicação expressa em contrário, estes produtos são de origem preferencial … (2).
                  Slovinská verzia
                  Izvoznik blaga, zajetega s tem dokumentom (pooblastilo carinskih organov št … (1)) izjavlja, da, razen če ni drugače jasno navedeno, ima to blago preferencialno … (2) poreklo.
                  Slovenská verzia
                  Vývozca výrobkov uvedených v tomto dokumente (číslo povolenia … (1)) vyhlasuje, že okrem zreteľne označených, majú tieto výrobky preferenčný pôvod v … (2).
                  Fínska verzia
                  Tässä asiakirjassa mainittujen tuotteiden viejä (tullin lupa n:o … (1)) ilmoittaa, että nämä tuotteet ovat, ellei toisin ole selvästi merkitty, etuuskohteluun oikeutettuja … alkuperätuotteita (2).
                  Švédska verzia
                  Exportören av de varor som omfattas av detta dokument (tullmyndighetens tillstånd nr … (1)) försäkrar att dessa varor, om inte annat tydligt markerats, har förmånsberättigande … ursprung (2).
                  Verzia juhoafrických jazykov
                  Bagwebi ba go romela ntle ditöweletöwa töeo di akaretöwago ke tokumente ye (Nomoro ya ditöwantle ya tumelelo … (1)) ba ipolela gore ntle le moo go laeditöwego, ditöweletöwa töe ke töa go töwa (2) ka tlhago.
                  Moromelli wa sehlahiswa ya sireleditsweng ke tokomane ena (tumello ya thepa naheng No … (1)) e hlalosa hore, ka ntle ha eba ho hlalositswe ka tsela e nngwe ka nepo, dihlahiswa tsena ke tsa … tshimoloho e kgethilweng (2).
                  Moromelantle wa dikuno tse di tlhagelelang mo lokwalong le (lokwalo lwa tumelelo ya kgethiso No … (1)) o tlhomamisa gore, ntle le fa go tlhagisitsweng ka mokgwa mongwe, dikuno tse ke tsa … dinaga tse di thokegang (2).
                  Umtfumeli ngaphandle walemikhicito lebalwe kulomculu (ngeligunya lalokutfunyelwa ngaphandle Nombolo … (1)) lophakamisa kutsi, ngaphandle kwalapho lekuboniswe khona ngalokucacile, lemikhicito … ngeyendzabuko lebonelelwako (2).
                  Muvhambadzi wa zwibveledzwa mashangoni a nnda, (zwibveledzwa) zwine zwa vha zwo ambiwaho kha ili linwalo (linwalo la u nea maanda la mithelo ya zwitundwannda kana zwirumelwannda la vhu … (1)), li khou buletshedza uri, nga nnda ha musi zwo ambiwa nga inwe ndila-vho, zwibveledzwa hezwi ndi zwa … vhubwo hune ha khou funeseswa kana u takaleleswa (2).
                  Muxavisela-vambe wa swikumiwa leswi nga eka tsalwa leri (Xibalo xa switundziwa xa Nomboro … (1)) u boxa leswaku, handle ka laha swi kombisiweke, swikumiwa leswi i swa ntiyiso swa xilaveko xa le henhla swinene (2).
                  Die uitvoerder van die produkte gedek deur hierdie dokument (doeanemagtiging No … (1)) verklaar dat, uitgesonderd waar andersins duidelik aangedui, hierdie produkte van … voorkeuroorsprong (2) is.
                  Umthumelli-phandle wemikhiqizo ebalwe kilencwadi (inomboro … (1) egunyaza imikhiqizo ephumako) ubeka uthi, ngaphandle kobana kutjengiswe ngendlela ethileko butjhatjhalazi, lemikhiqizo ine … mwelaphi enconyiswako (2).
                  Umthumeli weempahla ngaphandle kwelizwe wemveliso equkwa lolu xwebhu (iirhafu zempahla zesigunyaziso Nombolo … (1)) ubhengeza ukuthi, ngaphandle kwalapho kuboniswe ngokucacileyo, ezi mveliso … zezemvelaphi eyamkelekileyo kunezinye (2).
                  Umthumeli wempahla ebhaliwe kulo mqulu iNombolo … yokugunyaza yentela yempahla … (1) uyamemezela ukuthi, ngaphandle kokuthi kukhonjisiwe ngokusobala, le mikhiqizo iqhamuka … endaweni ekhethekileyo (2).
                  … (3)

                  (V …….. dňa……..)
                  … (4)

                  (Podpis vývozcu; okrem toho meno osoby, ktorá podpisuje vyhlásenie, musí byť uvedené čitateľne)

         KAPITOLA II
   PRECHODNÉ USTANOVENIA
   Článok 5
   Konzultácie
   Juhoafrická republika sa zaväzuje, že nebude vymáhať, požadovať alebo zamietať, ani upravovať alebo odvolávať žiadne koncesie podľa článkov XXIV.6 a XXVIII GATT, ktoré by sa vzťahovali na rozšírenie Spoločenstva. Avšak až do konca júla 2004 by bolo Spoločenstvo ochotné zvážiť ďalšie konzultácie podľa článku 22 ods. 2 TDCA.
   Článok 6
   Tovar na ceste alebo v dočasnom sklade
   1.   Ustanovenia dohody sa uplatňujú na tovar, ktorý sa vyváža buď z Južnej Afriky do jedného z nových členských štátov, alebo z jedného z nových členských štátov do Južnej Afriky, ktorý je v súlade s ustanoveniami protokolu 1 k TDCA a ktorý je ku dňu pristúpenia buď na ceste, alebo v dočasnom sklade, v colnom sklade alebo vo voľnej zóne v Južnej Afrike alebo v príslušnom novom členskom štáte.
   2.   V týchto prípadoch sa udeľuje preferenčné zaobchádzanie za podmienky, že v lehote štyroch mesiacov odo dňa pristúpenia sa colným orgánom dovážajúcej krajiny predloží doklad o pôvode vydaný so spätnou platnosťou colnými orgánmi vyvážajúcej krajiny.
   Článok 7
   Kvóty na rok 2004
   Na rok 2004 sa zvýšenia objemov existujúcich tarifných kvót vypočítavajú v pomere k základným objemom pri zohľadnení časti obdobia, ktoré uplynulo pred 1. májom 2004.
   KAPITOLA III
   VŠEOBECNÉ A ZÁVEREČNÉ USTANOVENIA
   Článok 8
   Tento protokol je neoddeliteľnou súčasťou TDCA.
   Článok 9
   1.   Tento protokol schvaľuje Spoločenstvo, Rada Európskej únie v mene členských štátov a Juhoafrická republika v súlade s ich vlastnými postupmi.
   2.   Zmluvné strany si navzájom oznámia ukončenie príslušných postupov uvedených v odseku 1. Listiny o schválení sú uložené na Generálnom sekretariáte Rady Európskej únie.
   Článok 10
   1.   Tento protokol nadobúda platnosť prvým dňom prvého mesiaca nasledujúcim po uložení poslednej listiny o schválení.
   2.   Tento protokol sa vykonáva predbežne od 1. mája 2004.
   Článok 11
   Tento protokol je vyhotovený v dvoch vyhotoveniach v jazyku anglickom, českom, dánskom, estónskom, fínskom, francúzskom, gréckom, holandskom, litovskom, lotyšskom, maďarskom, maltskom, nemeckom, poľskom, portugalskom, slovenskom, slovinskom, španielskom, švédskom a talianskom a v úradných jazykoch Juhoafrickej republiky okrem angličtiny, konkrétne v jazyku Sepedi, Sesotho, Setswana, siSwati, Tshivenda, Xitsonga, afrikánčina, isiNdebele, isiXhosa a isiZulu, pričom každý z týchto textov je rovnako autentický.

            Za členské štáty

            Za Európske spoločenstvo

            Za Juhoafrickú republiku

      (1)  Ak fakturačné vyhlásenie vyhotovuje vývozca určený v zmysle článku 20 protokolu, musí tu byť uvedené číslo povolenia tohto vývozcu. Ak fakturačné vyhlásenie nevyhotovuje určený vývozca, poznámku v zátvorke netreba uvádzať alebo sa určené miesto nechá voľné.

      (2)  Musí byť označený pôvod produktov. V prípade, že sa vyhlásenie celkom alebo čiastočne vzťahuje na produkty pochádzajúce z Ceuty a z Melilly v zmysle článku 36 protokolu, vývozca ich musí jasne identifikovať za použitia označenia ‚CM’ v dokumente, pre ktorý je vyhlásenie vystavené.

      (3)  Tieto označenia sú povinné, ak sú v uvedenom dokumente zahrnuté informácie.

      (4)  Pozri článok 19 ods. 5 protokolu. V prípade, že vývozca nie je povinný dokument podpísať, táto výnimka z podpisu sa vzťahuje aj na povinnosť uviesť meno podpisujúcej osoby.“